C 80/18
RO
Jurnalul Oficial al Uniunii Europene
Articolul 21c alineatul (3) litera (b) – decarbonizarea industriei, creșterea ponderii energiei din surse regenerabile și accelerarea utilizării acesteia — Investiții în decarbonizarea producției de oțel, de exemplu prin înlocuirea proceselor de producție bazate pe furnale cu procese de producție cu emisii zero sau cu emisii scăzute, bazate pe electrificare sau pe hidrogen.
În acest proiect ar putea fi inclusă și producția de hidrogen din surse regenerabile, fiind acoperite costurile de funcționare legate de această investiție.
Ca reformă însoțitoare, s-ar putea acorda facilități fiscale pentru cercetarea și inovarea asociate noilor tehnologii revoluționare cu emisii zero. — Sprijin pentru fabricarea componentelor turbinelor eoliene (palete, radiere, turbine, cabluri).
Acesta ar putea fi combinat cu o reformă care să stabilească o țintă națională obligatorie pentru furnizarea de energie eoliană și cu mai multă predictibilitate în planificarea dezvoltării eoliene și a licitațiilor în domeniu. — Sprijin pentru fabricarea de componente pentru sisteme solare fotovoltaice (polisiliciu, lingouri și plachete, celule, module, invertoare), inclusiv pentru cheltuielile de capital.
Acesta ar putea fi combinat cu o reformă care să stabilească obligativitatea montării de panouri solare pe acoperișurile clădirilor mari care depășesc o anumită suprafață (de exemplu birouri, supermarketuri, depozite, parcări) sau a montării de panouri solare verticale bifaciale pe autostrăzi.
Articolul 21c alineatul (3) litera (d) – stimularea reducerii cererii de energie — Programe de subvenționare a achiziționării și instalării pompelor de căldură, inclusiv a pompelor de căldură industriale.
Finanțarea ar putea acoperi, de asemenea, elemente legate de promovarea subvențiilor și de campaniile de sensibilizare adresate IMM-urilor cu privire la auditurile energetice.
Investiția ar putea fi completată de o reformă care să presupună stabilirea unei date-limită pentru eliminare treptată a încălzirii pe bază de combustibili fosili în instalațiile industriale sau a unor planuri obligatorii de decarbonizare la nivelul fiecărui sector industrial sau al fiecărei instalații industriale. — Investiții care sprijină dezvoltarea și adoptarea celor mai performante tehnologii privind utilizarea căldurii reziduale în industriile energointensive.
Sprijinul s-ar putea extinde, de asemenea, la sprijinul auxiliar legat de instalare (conceperea proiectului, licențele de brevet, formarea personalului) sau ar putea lua forma unor facilități fiscale.
Statele membre ar putea combina acest sprijin cu stimulente normative, cum ar fi obligația ca anumite tipuri de instalații să fie echipate cu soluții de generare a energiei electrice din căldură reziduală la temperatură scăzută.
Articolul 21c alineatul (3) litera (e) – sprijinirea stocării energiei electrice și accelerarea integrării surselor regenerabile de energie — Un centru energetic care combină producția de energie solară cu o capacitate mare de stocare a energiei la fața locului, ca parte a unei instalații industriale.
Sprijinul ar putea acoperi și anumite costuri legate de investiție, cum ar fi furnizarea pieselor de schimb, costurile cu forța de muncă legate de construirea instalațiilor și costurile administrative.
Reformele însoțitoare ar putea consta într-o simplificare a procedurilor de autorizare pentru construirea instalațiilor și conectarea acestora la rețea. — Un sistem de stocare a energiei care oferă o nouă viață bateriilor (de exemplu, a celor provenite de la vehiculele electrice).
Investiția ar putea să acopere costurile legate de achiziționarea de baterii reutilizate sau reciclate.
Această investiție ar putea fi completată de o reformă care să consolideze obligațiile de reciclare ale producătorilor de automobile electrice.
Articolul 21c alineatul (3) litera (f) – sprijinirea lanțurilor valorice ale materiilor prime critice și a tehnologiilor legate de tranziția verde — O instalație pentru producția de litiu fără combustibili fosili din apele geotermale sărate (prin procesul de extracție directă a litiului), inclusiv costurile etapei de înființare (de exemplu, licențe pentru brevetele relevante).
Aceasta ar putea fi combinată cu o reformă care să stimuleze utilizarea litiului fără combustibili fosili, inclusiv în sectorul autovehiculelor și în cel al energiei din surse regenerabile. — Instalații de producere de catozi și anozi pentru baterii, inclusiv instalații de reutilizare și reciclare a bateriilor și de fabricare a echipamentelor de producție pentru fabricile de baterii.
Acestea ar putea fi combinate cu simplificarea procedurilor de autorizare pentru construirea de fabrici și cu ținte ambițioase privind utilizarea de baterii reciclate și privind standardele de utilizare eficientă a resurselor.
3.3.2023